
ОТЧЕТ ЗА КОНТРОЛНАТА ДЕЙНОСТ НА РИОСВ – Монтана

за периода 01.08 ÷ 31.08.2013 г.
През месец август 2013 г. експертите на РИОСВ – Монтана са извършили 45 проверки на 43 обекта. Постъпилите суми от наложени санкции са 3 852,93 лв.

Най-важните акценти в извършената месечна контролна дейност на риОсв – Монтана: 

· Проверки по изпълнение годишния план за контролната дейност;

· Проверки по сигнали.
Компонент „Води”
През месец август са извършени планови проверки и пробовземане за контролен мониторинг на отпадъчни води, формирани от обекти на следните дружества: „България Флуорит” ЕООД - обогатителна фабрика в гр. Чипровци; „Берг Монтана Фитинги” АД - производство на фитинги в гр. Монтана; „Монбат” АД - производство на акумулатори в гр. Монтана; „ВиК” ООД, гр. Монтана обекти ; „Олимекс” ООД, с. Покрайна - предприятие за производство на сурови и рафинирани растителни масла,  „СОМАТ клон Видин” АД - база за товарен транспорт гр. Видин, „Ел Би Булгарикум” ЕАД - Производствена база-млекопреработка гр. Видин. 

През отчетния период е извършена проверка по сигнал за замърсяване на р. Чипровска Огоста, в землището на с. Железна, общ. Чипровци, водоприемник на отпадъчни води от рудник „Лукина падина” в землището на община Чипровци към „България Флуорит” ЕООД, гр. София. При проверката е взета от РЛ – Монтана за анализ водна проба от повърхностен воден обект – р. Огоста на 50 м. от мястото на заустване на отпадъчните води от рудника и е установено, че залповото изпускане на отпадъчни води от утаителя е преустановено. При последващата проверка е констатирано, че водите на р. Чипровска Огоста са чисти. От Регионална лаборатория – Монтана са анализирани следните показатели: рн, неразтворени вещества, ХПК (химична потребност от кислород), сулфати, флуориди и метали – желязо, арсен, мед, манган и олово, които не са в разрез с характерните стойности на р. чипровска Огоста.

През месец август е извършена проверка във връзка препратена по компетентност от Областния управетил на Област Монтана  жалба от физически лице за нерегламентирано заустване на битови отпадъчни води в р. Селска река, десен приток на р. Превалска Огоста, преминаваща през село Митровци. Проверката е извършена съвместно с представител на община Чипровци и кметство Митровци. Обходени са и проверени посочените в жалбата частни имоти и коритото на р. Селска река, преминаваща през с. Митровци. Не е констатирано изтичане на отпадъчни води и замърсяване водите на реката, както и видими следи от стари замърсявания. Подадената жалба е неоснователна.

На „България флуорит” ЕООД, гр. София – обогатителна фабрика на флуорит в гр. Чипровци е извършена проверка и съставен констативен протокол въз основа на резултатите, обективирани в протокол на РЛ-Монтана във връзка с проведен за контролен мониторинг на отпадъчни води, за промяна (намаляване) на наложена санкция за замърсяване водите на р. Г. Буковец,.
През месец август са извършени извънредни проверки и съставени констативни протоколи въз основа на резултати, обективирани в протоколи на РЛ- Монтана за анализ на отпадъчни води, за установяване на превишения на индивидуалните емисионни ограничения: : в разрешително, издадено на  община Кула, за заустване на отпадъчни води от Канализационната система на гр. Кула и комплексно разрешително, издадено на „Монбат” АД, гр. София, за експлоатация на производствена база – Монтана (производство на акумулатори).

Компонент „Въздух, шум”
През месец август експертите са извършили проверка на „Хладилно-климатичен център” ООД, гр. Видин - проверка по прилагане разпоредбите на ЗЧАВ и подзаконовите нормативни документи. Установено е , че се води необходимата отчетност за използваните количества флуорирани парникови газове и/или озоноразрушаващи вещества при ремонта на хладилна и климатична техника.

 През отчетния период са извършени проверки на следните бензиностанции: бензиностанция 3202 в гр. Видин и бензиностанация -3204 в гр. Кула на „Петрол” АД; бензиностанция – в с. Арчар, общ. Димово на „Еко Ойл” ООД, гр. София; бензиностанция в с. Бели мел, общ. Чипровци на „БИС” ООД, гр. Чипровци. Проверките са във връзка с изискванията на Наредба №16/1999 г. за ограничаване на ЛОС при съхранение, разтоварване и превоз на бензини. и оборудване със система, съответстваща на Етап II на улавянето на бензиновите пари (УБП).
На Община Монтана е извършена проверка по изпълнение на Програмата за намаляване на нивата на ФПЧ-10 и достигане на установените норми за съдържанието им в атмосферния въздух в община Монтана за периода 2011 ÷ 2014 г. При проверката са описани извършените дейности по изпълнение на предвидените мерки от община Монтана през 2013 г., както и изпълнените дейности за предвидените мерки през 2011÷2012 г. 
През месец август е извършена извънредна проверка на терени и площи в гр. Видин, във връзка с подадена по електронната поща в РИОСВ – Монтана информация и сигнал до МОСВ, препратен за проверка в РИОСВ – Монтана, за разпространяване на остра и неприятна миризма в гр. Видин.. При проверката, извършена съвместно с представител на общинска администрация Видин и сигналоподателя, са обходени и проверени терени и площи в централната част на гр. Видин и по поречието до Дунав мост ІІ Видин – Калафат, както и асфалтова база към БКС „Бдин” – Видин. В момента на проверката не е усетена неприятна миризма в тези райони с изключение на района около Дунав мост ІІ „Видин – Калафат”, където е усетена лека миризма на биологично разлагаща се растителност вследствие на високите летни температури, тъй като поради маловодието са се образували леки заблатени участъци в дадения район на р. Дунав. На община Видин е указано, в рамките на своите компетенции, да предприеме действия за събиране на повече информация и от други контролни органи: Регионална здравна инспекция – гр. Видин, Областна дирекция по безопасност на храните – гр. Видин за евентуално наличие на животински обекти и екарисажи в района, като възможен източник на неприятните миризми.
 Извършена е проверка на обекти в град Монтана, потенциални източници на неприятни миризми по сигнал за неприятна миризма на мърша и животински продукти в района на гр. Монтана с предполагаем източник птицекланици. При проверката, осъществена от експерти на РИОСВ, Общинска администрация - Монтана и ОДБХ -  Монтана., са проверени птицецентрове 1,2,3 и 8 на „Булгарплод- София” АД, центрове за отглеждане на родителски стада на „Игал” ООД в кв. „Кошарник” и м. „Палеково”, както и птицекланици на „Булгарплод- София” АД и „Гала-М” ООД. В цитираните обекти не са усетени неприятни миризми. Страничните животински продукти, формирани от кланиците се извозват периодично до екарисаж, за което са представени съответните документи. Във връзка с подадена информация от управителя на „Булгарплод- София” АД са проверени терени извън границите на птицецентрове 1,2 при което са забелазани тлеещи купчини в началото на старо торище за отпадъчна птича торова постеля, намиращи се в непосредствена близост до горяло стърнище. От страна на управителя е разпоредено доставянетона вода на мястото с водоноската на дружеството, вследствие на което са загасени тлеещите площи и е преустановено разпространението на неприятни миризми.

 Управление на отпадъците и опазване на почвите

 През месец август са извършени две проверки на складове за негодни за употреба препарати за растителна защита и една проверка на депо с Б-Б кубове. Установено е, че е ограничен достъпа на хора и животни до негодните пестициди.
 През месец август са извършени проверки по приложение на Закона за управление на отпадъците и подзаконовите документи към него на следните обекти:  

· „Алмина” АД, гр. Лом ( производство на конфекция на ишлиме ) извънпланова проверка във връзка с писмо на дружеството, с което информира РИОСВ - Монтана за неформиране на отпадък с произход от закачалки за опаковане на готова продукция. При проверката се установява, че вписаните кодове на отпадъците в регистрационния документ отговарят на формираните при производствената дейност. Води се отчетност за отпадъците; 

· „Искра 2003” ЕООД, гр. Лом ( леярна) във връзка с преустановяване на дейността. На обекта се съхранява отчетна книга за отпадъците, заверена от РИОСВ по отменената Наредба № 9/2004 г. с вписани нулеви количества. От страна на дружеството не е подавано заявление за издаване на разрешително по реда на новия ЗУО; 

· МБАЛ „Св. Николай Чуднотворец” ЕООД, гр. Лом –установено е, че болничните отпадъци се събират разделно на мястото на образуване в специализирани маркирани съдове. Битовите отпадъци се събират разделно и изхвърлят в 4 броя контейнери тип „Бобър”, които се извозват периодично от фирма „Чистота” гр. Лом. Води се отчетност в заверената от РИОСВ отчетна книга. Попълват се транспортни карти при предаването на опасните отпадъци (болнични отпадъци) на транспортни форми, притежаващи съответния документ по реда на ЗУО, транспортиращи за обзвреждането им в обекти на фирми, притежаващи съответното разрешение по реда на ЗУО. Определено е лице, отговорно за управление на отпадъците; 

· „Соло Билд” ООД, гр. Видин – площадка на ТДОЧЦМ, гр. Видин по повод прекратяване на дейността на площадката. При проверката се констатира, че дружеството притежава регистрационен документ за дейност с неопасни отпадъци – хартия и пластмаса. За същата площадка фирмата е притежавала и лицензия за ТДОЧЦМ, издадена от МИЕ. При представените документи и на място е установено, че не се извършват дейности с ОЧЦМ и са предприети действия за почистване на площадката в законоустановения срок.

 На територията на гр. Кула, обл.Видин е извършена проверка относно чистотата на населеното место. Проверени са градската част, входните улици и прилежащи терени на депо за неопасни отпадъци в м. „Дери магаре”. При проверката е установено, че централната градска част е почистена, но в останалата част на града са констатирани локални участъци, замърсени със смесени битови отпадъци, за което са дадени две предписания до кмета на община Кула: за почистване на замърсените площи и писмено информиране на РИОСВ – Монтана за резултатите. 
 Проверка на терени и площи в с. Сумер, общ. Монтана по сигнал за препълване на контейнери и замърсяване със смесени битови и растителни отпадъци. При проверката, извършена с представители на общ. Монтана, общ. предприятие „Чистота” и кметство с. Сумер, се констатира, че визираният контейнер не е препълнен, тъй като отпадъците от него са извозени по график. При оглед на терени около реката са установени локални терени с обща площ около 10 м2, замърсени с растителни, смесени битови отпадъци и оборска тор. На кметския наместник на с. Сумер е дадено предписание за почистване на терените в срок до 30.08.2013 г., а на кмета на общ. Монтана е предписано да осъществи контрол по изпълнението в срок до 03.09.2013 г.
 Извънредна проверка е извършена във връзка с жалба до кмета на общ. Видин, с копие до РИОСВ – Монтана, за нерегламентирано изхвърляне на смесени битови отпадъци в землището на с. Новоселци, общ. Видин. При проверката, извършена съвместно с представител на община Видин и кметство с. Новоселци, се констатира, че визирания в жалбата терен е почистен и подравнен. Дейностите са предприети след получаване на жалбата в общ. Видин и изискната за представяне в РИОСВ- Монтана иформация от кмета на с. Новоселци по изпълнение на задълженията му за контрол и поддържане чистотата на населеното място. Почистването е извършено от фирма „Титан АС” ЕООД.
Превантивна дейност 

През месец август 2013 г. са издадени  две решения за преценяване на необходимостта от ОВОС и едно решение за преценяване на необходимостта от екологична оценка. Издадени са 32 броя писма за инвестиционните предложения, които не попадат в обхвата на приложение 1 и 2 от ЗООС. За три инвестиционни предложения на възложителите е указано, че предвидената дейност подлежи на преценяване на необходимостта от ОВОС. За едно инвестиционно предложение е указано на възложителя, че подлежи на задължителна ОВОС. 

Извършени са проверки по изпълнение на проекти, финансирани от ПУДООС, участвали в кампанията „Чиста околна среда” в: Общински детски комплекс гр. Вършец - контрол по изпълнение на проект „Обичам природата и аз участвам” и в с. Гара Орешец, общ. Димово, обл. Видин - прокет „Възстановяване на зона за отдих и изграждане на детска площадка”. Установено е, че всички заложени дейности по проектите са изпълнени, съгласно количествено-стойностните им сметки.
  Биоразнообразие и защитени територии
 През месец август 2013 г. са издадени 49 броя писма за горскостопански програми и 8 броя писма за ИП по разпоредбите на чл. 2, ал. 2 от Наредбата по ОС. Издадени са 6 броя вътрешни преценки за необходимостта от ОВОС /ЕО. Заверени са 3 броя разрешителни по Наредба № 8 от 2003 г. за реда и условията за издаване на разрешителни за изключенията от забраните, въведени със Закона за биологичното разнообразие. Извършени са две регистрации на книги за билки по реда на ЗЛР.

През изминалия период експертите са изпратили протоколи за разпореждане с два броя щъркели до центъра по рехабилитация в Стара Загора. 

През месец август са извършени четири съвместни проверки по фактори и компоненти на околната среда на следните обекти:
-бензиностация в гр. Димово на „Агропетрол” ООД, гр. Видин – по прилагане разпоредбите на Наредба №16/1999 г. за ограничаване на ЛОС при съхранение, разтоварване и превоз на бензини и ЗУО във връзка с изпълнение на условията в разрешително за дейности с отпадъци. 

- „РИС Ръбърт България” АД, гр. Кула ( производство на каучукови изделия) по прилагане разпоредбите на на ЗЧАВ и ЗУО. 
-„Ирели” ООД, гр. Пазарджик (производство на детски играчки и дървесни пелети в гр. Монтана) на във връзка с писмо на МОСВ и утвърдения план за контролна дейност на РИОСВ – Монтана за 2013 г. по компонент „въздух”, фактор „отпадъци” и фактор „опасни химични вещества и смеси”. 

